รายพระนามพระมหากษัตริย์โปรตุเกส
ราชวงศ์บูร์กอญ (ราชวงศ์อัลฟอนซีน) พ.ศ. 1686 - พ.ศ. 1929

ในปี พ.ศ. 1666 การสิ้นสุดของสมรภูมิซอน มาเมเด ระหว่างกองทัพของอาฟงซู เอ็งรีกึชกับกองทัพของเตเรซา เคาน์เตสแห่งโปรตุเกส ผู้เป็นพระราชมารดาซึ่งปฏิเสธการเป็นรัฐชาติของโปรตุเกสเนื่องด้วยพระนางเป็นพระราชธิดาในสมเด็จพระเจ้าอัลฟอนโซที่ 6 แห่งเลออนและกัสติยา ผลปรากฏว่า กองทัพของอาฟงซูสามารถได้ชัยชนะเหนือกองทัพของพระราชมารดาได้ ซึ่งถือว่าเป็นจุดสิ้นสุดยุคแห่งการปกครองแบบเผด็จการของพระนางเตเรซา อาฟงซู เอ็งรีกึชทรงดำรงพระอิสริยยศ เจ้าชายแห่งโปรตุเกส อย่างเป็นทางการ อาฟงซูประกาศตั้งสถาปนาพระองค์เป็นพระมหากษัตริย์แห่งโปรตุเกสในปีพ.ศ. 1682 ซึ่งถือเป็นจุดเริ่มต้นแห่งราชวงศ์แรกของโปรตุเกส และจากชัยชนะในสมรภูมิอูริเกซึ่งมีชัยเหนือมุสลิมอัลอันดะลุส พระองค์จึงได้รับการยอมรับจากชาวโปรตุเกสในฐานะพระมหากษัตริย์แห่งโปรตุเกส
ในปี พ.ศ. 1686 ราชวงศ์บูร์กอญจึงมีอำนาจในโปรตุเกสอย่างเป็นทางการ พระองค์ทรงพยายามนำอาณาจักรเข้าสู่ศาสนจักรคาทอลิกแต่พระสันตปาปาทรงไม่ยอมรับสิทธิของโปรตุเกส จนกระทั่ง พ.ศ. 1722 สมเด็จพระสันตะปาปาอเล็กซานเดอร์ที่ 3 ทรงประกาศให้พระเจ้าอาฟงซูเป็นพระมหากษัตริย์แห่งโปรตุเกส ซึ่งเป็นจุดเริ่มต้นของระบอบกษัตริย์ของโปรตุเกส
จุดสิ้นสุดของราชวงศ์บูร์กอญเกิดขึ้นในเดือนตุลาคม พ.ศ. 1926 จากการสวรรคตของสมเด็จพระเจ้าฟือร์นังดูที่ 1 แห่งโปรตุเกส เนื่องจากพระราชโอรสสิ้นพระชนม์แต่ทรงพระเยาว์ ทำให้มีพระธิดาเพียงพระองค์เดียวคือ อิงฟังตาบียาตริชแห่งโปรตุเกส ซึ่งเป็นพระมเหสีในพระเจ้าฆวนที่ 1 แห่งกัสติยา เลโอนอร์ เตเลส เด เมเนเซส สมเด็จพระราชินีแห่งโปรตุเกส พระมเหสีม่ายของพระเจ้าฟือร์นังดูต้องดำรงเป็นผู้สำเร็จราชการแผ่นดินในนามของพระราชธิดาบียาตริช จากการเรียกร้องสิทธิของพระนางบียาตริช พระเจ้าฆวนแห่งกัสติยาทรงเรียกร้องสิทธิให้พระมเหสี โดยทรงหวังว่าทายาทของพระองค์จะได้ปกครองโปรตุเกสและกัสติยาพร้อมกัน และทรงพยายามให้พระนางบียาตริชขึ้นครองราชบัลลังก์โปรตุเกส แต่ทางราชสำนักได้เลือกพระญาติของพระนางขึ้นครองราชย์ จึงทำให้เกิดสงครามกับกัสติยา เรียกช่วงระยะเวลานี้ว่า วิกฤตการณ์พ.ศ. 1926 - 1928
| พระปรมาภิไธย | พระปรมาภิไธย | พระราชสมภพ | อภิเษกสมรสและรัชทายาท | สวรรคต |
| --- | --- | --- | --- | --- |
| สมเด็จพระเจ้าอาฟงซูที่ 1 แห่งโปรตุเกส (Afonso I of Portugal)  26 กรกฎาคม พ.ศ. 1682 - 6 ธันวาคม พ.ศ. 1728 |  | 25 มิถุนายน พ.ศ. 1652 พระโอรสในเคานต์เอ็งรีกึแห่งโปรตุเกสกับเคาน์เตสเตเรซาแห่งโปรตุเกส | เคานท์เตสมาตีลด์แห่งซาวอย พ.ศ. 1689 มีรัชทายาท 7 พระองค์ | 6 ธันวาคม พ.ศ. 1728 กูอิงบรา พระชนมายุ 76 พรรษา |
| สมเด็จพระเจ้าซังชูที่ 1 แห่งโปรตุเกส (Sancho I of Portugal)  6 ธันวาคม พ.ศ. 1728 - 26 มีนาคม พ.ศ. 1755 |  | 11 พฤศจิกายน พ.ศ. 1697 พระราชโอรสในสมเด็จพระเจ้าอาฟงซูที่ 1 แห่งโปรตุเกสกับเคานท์เตสมาตีลด์แห่งซาวอย | อินฟันตาด็อลซาแห่งอารากอน พ.ศ. 1717 มีรัชทายาท 11 พระองค์ | 26 มีนาคม พ.ศ. 1755 กูอิงบรา พระชนมายุ 57 พรรษา |
| สมเด็จพระเจ้าอาฟงซูที่ 2 แห่งโปรตุเกส (Afonso II of Portugal)  26 มีนาคม พ.ศ. 1755 - 25 มีนาคม พ.ศ. 1766 |  | 23 เมษายน พ.ศ. 1728 พระราชโอรสในสมเด็จพระเจ้าซังชูที่ 1 แห่งโปรตุเกสกับอินฟันตาด็อลซาแห่งอารากอน | อินฟันตาอูร์รากาแห่งกัสติยา พ.ศ. 1749 มีรัชทายาท 5 พระองค์ | 25 มีนาคม พ.ศ. 1766 กูอิงบรา พระชนมายุ 37 พรรษา |
| สมเด็จพระเจ้าซังชูที่ 2 แห่งโปรตุเกส (Sancho II of Portugal)  25 มีนาคม พ.ศ. 1766 - 3 มกราคม พ.ศ. 1791 |  | 8 กันยายน พ.ศ. 1752 พระราชโอรสในสมเด็จพระเจ้าอาฟงซูที่ 2 แห่งโปรตุเกสกับอินฟันตาอูร์รากาแห่งกัสติยา | เมเซีย โลเปซ เดอ ฮาโล พ.ศ. 1789 ไม่มัรัชทายาท | 4 มกราคม พ.ศ. 1791 โตเลโด พระชนมายุ 38 พรรษา |
| สมเด็จพระเจ้าอาฟงซูที่ 3 แห่งโปรตุเกส (Afonso III of Portugal)  3 มกราคม พ.ศ. 1791 - 16 กุมภาพันธ์ พ.ศ. 1822 |  | 5 พฤษภาคม พ.ศ. 1753 พระราชโอรสในสมเด็จพระเจ้าอาฟงซูที่ 2 แห่งโปรตุเกสกับอินฟันตาอูร์รากาแห่งกัสติยา | เคาน์เตสมาตีลด์ที่ 2 แห่งบูโลญ พ.ศ. 1778 มีรัชทายาท 2 พระองค์  อินฟันตาเบอาตริซแห่งกัสติยา พ.ศ. 1796 มีรัชทายาท 8 พระองค์ | 16 กุมภาพันธ์ พ.ศ. 1822 อัลโคบากา พระชนมายุ 68 พรรษา |
| สมเด็จพระเจ้าดีนิชแห่งโปรตุเกส (Denis of Portugal)  16 กุมภาพันธ์ พ.ศ. 1822 - 7 มกราคม พ.ศ. 1868 |  | 9 ตุลาคม พ.ศ. 1804 พระราชโอรสในสมเด็จพระเจ้าอาฟงซูที่ 3 แห่งโปรตุเกสกับอินฟันตาเบอาตริซแห่งกัสติยา | อินฟันตาอิซาเบลแห่งอารากอน 2 กุมภาพันธ์/24 มิถุนายน พ.ศ. 1825 มีรัชทายาท 2 พระองค์ | 7 มกราคม พ.ศ. 1868 ซานตาเรม พระชนมายุ 63 พรรษา |
| สมเด็จพระเจ้าอาฟงซูที่ 4 แห่งโปรตุเกส (Afonso IV of Portugal)  7 มกราคม พ.ศ. 1868 - 28 พฤษภาคม พ.ศ. 1900 |  | 8 กุมภาพันธ์ พ.ศ. 1824 พระราชโอรสในสมเด็จพระเจ้าดีนิชแห่งโปรตุเกสกับอินฟันตาอิซาเบลแห่งอารากอน | อินฟันตาเบอาตริซแห่งกัสติยา 12 กันยายน พ.ศ. 1852 มีรัชทายาท 7 พระองค์ | 28 พฤษภาคม พ.ศ. 1900 ลิสบอน พระชนมายุ 66 พรรษา |
| สมเด็จพระเจ้าเปดรูที่ 1 แห่งโปรตุเกส (Pedro I of Portugal)  28 พฤษภาคม พ.ศ. 1900 - 18 มกราคม พ.ศ. 1910 |  | 19 เมษายน พ.ศ. 1863 พระราชโอรสในสมเด็จพระเจ้าอาฟงซูที่ 4 แห่งโปรตุเกสกับอินฟันตาเบอาตริซแห่งกัสติยา | อินฟันตาบลังกาแห่งกัสติยา พ.ศ. 1868 ไม่มีรัชทายาท  กอนสตันซา มานูเอล เด บิเยนา 24 สิงหาคม พ.ศ. 1882 มีรัชทายาท 3 พระองค์  อีเนช ปีรึช ดึ กัสตรู 1 มกราคม พ.ศ. 1897 มีรัชทายาท 4 พระองค์ | 18 มกราคม พ.ศ. 1910 เอสเตรมอส พระชนมายุ 46 พรรษา |
| สมเด็จพระเจ้าฟือร์นังดูที่ 1 แห่งโปรตุเกส (Fernando I of Portugal)  18 มกราคม พ.ศ. 1910 - 22 ตุลาคม พ.ศ. 1926 |  | 31 ตุลาคม พ.ศ. 1888 พระราชโอรสในสมเด็จพระเจ้าเปดรูที่ 1 แห่งโปรตุเกสกับกอนสตันซา มานูเอล เด บิเยนา | เลโอนอร์ เตเลส เด เมเนเซส มีนาคม พ.ศ. 1915 มีรัชทายาท 3 พระองค์ | 22 ตุลาคม พ.ศ. 1926 ลิสบอน พระชนมายุ 37 พรรษา |
| สมเด็จพระราชินีนาถบียาตริชแห่งโปรตุเกส (Beatrice of Portugal)  22 ตุลาคม พ.ศ. 1926 - ตุลาคม พ.ศ. 1928 ยังเป็นที่ถกเถียง |  | 7 กุมภาพันธ์/13 กุมภาพันธ์ พ.ศ. 1916 พระราชธิดาในสมเด็จพระเจ้าฟือร์นังดูที่ 1 แห่งโปรตุเกสกับเลโอนอร์ เตเลส เด เมเนเซส | พระเจ้าฆวนที่ 1 แห่งกัสติยา 14 พฤษภาคม พ.ศ. 1926 ไม่มีรัชทายาท | ราวพ.ศ. 1963 กัสติยา พระชนมายุ 47 พรรษา |